Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 366/15/5511	Žilina, 22.6.2015
EEČ : 2-43-3178-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a) Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
na tom skutkovom základe, že ako otec XXXXX, nar. XXXXX, voči ktorej má zákonnú vyživovaciu povinnosť, vyplývajúcu mu zo zákona o rodine a z rozsudku Okresného súdu v XXXXX č. k. XXXXX zo dňa 14.09.2011, právoplatného dňa 11.11.2011 a vykonateľného dňa 24.11.2011, ktorým bol zaviazaný platiť výživné na XXXXX vo výške 100,-Eur mesačne, a to vždy do 23. dňa v mesiaci vopred k rukám matky XXXXX, trvalé bydlisko XXXXX XXXXX si túto svoju vyživovaciu povinnosť riadne neplnil v období od 01.01.2015 doposiaľ napriek tomu, že má príjem zo živnosti a nebol vedený v evidencii uchádzačov o zamestnanie, v dôsledku čoho dlhoval XXXXX na výživnom na XXXXX za obdobie od 01.01.2015 doposiaľ sumu v celkovej výške 500,-Eur, a uvedeným konaním vydal XXXXX do nebezpečenstva núdze, ktoré matke pomáhali odvracať jej rodičia a jej syn XXXXX finančnou a materiálnou pomocou, pričom obvinený dodatočne uhradil na dlžnom výživnom v presne nezistený deň v apríli 2015 prostredníctvom svojho syna XXXXX k rukám svojej dcéry XXXXX sumu 100,-Eur a dňa 28.05.2015 prostredníctvom pošty k rukám matky XXXXX sumu 400,-Eur, 

lebo zanikla trestnosť činu.

Odôvodnenie:
	Uznesením vyšetrovateľa OR PZ, OKP XXXXX sp. zn. XXXXX zo dňa 27.04.2015 bolo začaté trestné stíhanie a zároveň podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. a) Tr. zákona na tom skutkovom základe, ako je to uvedené vo výrokovej časti uvedeného uznesenia.

	Preskúmaním vyšetrovacieho spisu sp. zn. XXXXX som zistila, že vo veci boli vykonané výsluchy obvineného XXXXX, svedkyne poškodenej XXXXX a svedkov XXXXX a XXXXX a do spisu boli zabezpečené nasledovné listinné dôkazy - zápisnica o trestnom oznámení, rozsudok o výživnom, fotokópia poštovej poukážky, rodný list, potvrdenie o návšteve školy, doklady k príjmom a výdavkom poškodenej,  správy na obvineného zo Sociálnej poisťovne, pobočky XXXXX, z ÚPSVR XXXXX, výpis zo živnostenského registra, správa na obvineného z Daňového úradu XXXXX, záznam z lustrácie v katastri nehnuteľností, správa OR PZ, oddelenia dokladov XXXXX evidenčná karta obvineného, odpis registra trestov obvineného a správa na poškodenú z ÚPSVR XXXXX.

Z výsledkov vykonaného dokazovania vyplynulo, že obvinený XXXXX si riadne neplnil vyživovaciu povinnosť na svoju dcéru XXXXX v období od 01.01.2015 doposiaľ, čím mu vznikol za toto obdobie dlh na výživnom v celkovej výške 500,-Eur, pričom obvinený zavinil riadne neplatenie výživného, nakoľko v sledovanom období mal príjem zo živnosti a nebol vedený v evidencii uchádzačov o zamestnanie. Z výpovede svedkyne poškodenej XXXXX a svedkov XXXXX a XXXXX, ako aj z dokladov k príjmom a výdavkom poškodenej vyplýva, že riadnym neplatením výživného v sledovanom období bola XXXXX vystavená nebezpečenstvu núdze, ktoré pomáhali poškodenej odvracať jej rodičia svojou finančnou a materiálnou pomocou, ako aj jej syn XXXXX. Z výpovede obvineného v spojitosti s výpoveďou svedka XXXXX a svedkyne XXXXX vyplynulo, že obvinený uhradil v presne nezistený deň v apríli 2015 prostredníctvom svojho syna XXXXX k rukám svojej dcéry XXXXX sumu 100,-Eur ako bežné výživné za apríl 2015. Z výpovede obvineného v spojitosti s vyjadrením poškodenej XXXXX pri preštudovaní vyšetrovacieho spisu a z fotokópie poštovej poukážky vyplynulo, že obvinený uhradil dňa 28.05.2015 prostredníctvom pošty k rukám poškodenej XXXXX sumu 400,-Eur ako dlžné výživné za január, február, marec a máj 2015. Vzhľadom na uvedené má obvinený uhradené celé dlžné výživné za obdobie od januára 2015 do mája 2015 vrátane. 

	Podľa § 207 ods. 1, ods. 3 písm. a) Tr. zákona prečinu zanedbania povinnej výživy sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného a vydá oprávnenú osobu do nebezpečenstva núdze.

	Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok naplňujúci znaky prečinu zanedbania povinnej výživy podľa § 207 ods. 1, ods. 3 písm. a) Tr. zákona a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu oprávnenej osoby. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Andrea Jančová
prokurátorka